**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Републике Казахстан о војнотехничкој сарадњи, који је потписан у Београду, дана 29. новембра 2023. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ СПРОВОЂЕЊЕ СПОРАЗУМА**

Закључком Владе 05 Број: 018-11606/2023 од 23. новембра 2023. године, прихваћен је Извештај о реализованим преговорима о усаглашавању Споразума између Владе Републике Србије и Владе Републике Казахстан о војнотехничкој сарадњи, усвојен усаглашени текст предметног споразума, и овлашћен Милош Вучевић, потпредседник Владе и министар одбране, за његово потписивање.

Споразум између Владе Републике Србије и Владе Републике Казахстан о војнотехничкој сарадњи, потписан је у Београду, 29. новембра 2023. године.

Споразумом између Владе Републике Србије и Владе Републике Казахстан о војнотехничкој сарадњи, чије се потврђивање предлаже овим законом, опредељује се као његов основни циљ успостављање и даље унапређење узајамно корисне војнотехничке сарадње на основу принципа равноправности између влада Републике Србије и Републике Казахстан, односно њихових надлежних органа, а ради доприноса развоју билатералних односа две државе.

Првенствени циљ предложеног закона, односно закљученог споразума, је успостављање правног оквира који би омогућио војнотехничку сарадњу уговорних страна или њихових надлежних органа, у следећим основним областима: реализација узајамних испорука производа војне намене, који подразумевају наоружање, војну опрему, радове, услуге и резултате интелектуалне делатности која је стављена на располагање или развијена кроз сарадњу током реализације овог споразума, укључујући искључива права на њих (интелектуалну својину) и информације у војнотехничкој области, конструкторску, нормативну, техничку, технолошку и документацију за употребу, као и било које друге производе који се према националним законодавствима ове две државе сврставају у производе војне намене; извођење радова везаних за одржавање и ремонт наоружања и војне опреме; спровођење заједничких научноистраживачких и опитноконструкторских радова, укључујући потребе усавршавања наоружања и војне опреме; заједнички рад у области стандардизације наоружања и војне опреме ове две државе, као и метролошке подршке оружаним снагама ове две државе; трансфер технологија; пружање војнотехничке помоћи; обука и школовање војнотехничког кадра; вршење заједничких испитивања узорака наоружања и војне опреме на територији ове две државе, узимајући у обзир могућности војне инфраструктуре; друге области према договору уговорних страна или њихових надлежних органа.

Наведене области војнотехничке сарадње, уговорне стране или њихови надлежни органи остварују на следећи начин: разменом посета званичних делегација различитог нивоа; радним сусретима експерата и стручњака; развојем војнотехничких програма; закључивањем уговора; вршењем презентација узорака наоружања и војне опреме; учествовањем на сајмовима наоружања и војне опреме; учествовањем на теоријским и практичним курсевима (обукама), семинарима, конференцијама и саветовањима, чије су теме од заједничког интереса; на друге начине према договору уговорних страна или њихових надлежних органа.

Споразум садржи одредбе о размени података, трошковима, оснивању заједничке радне групе, интелектуалној својини, изменама и допунама. Такође, предвиђен је и начин решавања спорова, отказивања овог споразума, као и његовог ступања на снагу.

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.